b"\n_START_ARTICLE_\nEncefalina\n_START_PARAGRAPH_\nLes encefalines s\xc3\xb3n els p\xc3\xa8ptids opioides m\xc3\xa9s \xc3\xa0mpliament distribu\xc3\xafts. Es poden trobar en molts sistemes neuronals, des del telenc\xc3\xa8fal fins a la medul\xc2\xb7la espinal.\n_START_SECTION_\nDistribuci\xc3\xb3 al sistema nervi\xc3\xb3s\n_START_PARAGRAPH_\nTot i que la distribuci\xc3\xb3 anat\xc3\xb2mica del 3 p\xc3\xa8ptids codificats pels 3 gens opioides \xc3\xa9s diferent, els membres de cada fam\xc3\xadlia es localitzen a llocs associats amb la modulaci\xc3\xb3 o el processament del dolor. D'una banda, la dinorfina i l'encefalina de les c\xc3\xa8l\xc2\xb7lules neuronals i les terminals nervioses es troben a la subst\xc3\xa0ncia grisa periaq\xc3\xbceductal, la medul\xc2\xb7la rostroventral i a la banya dorsal de la medul\xc2\xb7la espinal, concretament a les l\xc3\xa0mines I i II. Per contra, la \xce\xb2-endorfina es troba a una \xc3\xa0rea m\xc3\xa9s restringida, principalment a les neurones de l'hipot\xc3\xa0lem que envien senyals a la regi\xc3\xb3 grisa periaq\xc3\xbceductal i als nuclis noradrenerg\xc3\xa8tics del tronc cerebral.\n_START_SECTION_\nReceptors opiodes\n_START_PARAGRAPH_\nEls p\xc3\xa8ptids opioides s'uneixen a tres subclasses de receptors opioides: mu, delta i kappa. Els alcaloides opiacis, com la morfina, s'uneixen al receptor mu, mentre que les encefalines end\xc3\xb2genes s'activen tant amb el receptor mu com el delta i la dinorfina ho fa amb el receptor kappa. Aquests tres receptors estan distribu\xc3\xafts per tot el sistema nervi\xc3\xb3s central, especialment al c\xc3\xb2rtex cerebral, i no nom\xc3\xa9s a les zones encarregades en la modulaci\xc3\xb3 del dolor. Per tant, els p\xc3\xa8ptids opioides es troben distribu\xc3\xafts per tot el sistema nervi\xc3\xb3s central, fet que suggereix que els opioides end\xc3\xb2gens estan involucrats en altres funcions fisiol\xc3\xb2giques, a part de la modulaci\xc3\xb3 del dolor. _NEWLINE_En el cas de l'encefalina s'han trobat altes concentracions de receptors mu a la subst\xc3\xa0ncia grisa periaq\xc3\xbceductal i a les banyes dorsals superficials de la medul\xc2\xb7la espinal, coincidint amb la distribuci\xc3\xb3 de les neurones que contenen encefalina.\n_START_SECTION_\nLa proencefalina: mol\xc3\xa8cula precursora de les encefalines\n_START_PARAGRAPH_\nLa proencefalina va ser descoberta al c\xc3\xb2rtex suprarenal bov\xc3\xad, mentre es feien estudis per con\xc3\xa8ixer quin era el mecanisme biosint\xc3\xa8tic de l'encefalina. _NEWLINE_El gen de la proencefalina cont\xc3\xa9 una c\xc3\xb2pia de leu-encefalina, quatre c\xc3\xb2pies de met-encefalina, una c\xc3\xb2pia d'una met-encefalina ampliada per l'extrem C-terminal amb Arginina-Glicina-Leucina (Tyr-Gly-Gly-Phe-Met-Arg-Gly-Leu) i una altra c\xc3\xb2pia de met-encefalina ampliada tamb\xc3\xa9 en l'extrem C-terminal amb Arginina-Fenilalanina (Tyr-Gly-Gly-Phe-Met-Arg-Phe). Cadascuna d'aquestes set c\xc3\xb2pies est\xc3\xa0 separada per dip\xc3\xa8ptids b\xc3\xa0sics, on normalment tenen lloc les reaccions pel processament d'aquestes c\xc3\xb2pies._NEWLINE_La proencefalina humana, que t\xc3\xa9 267 amino\xc3\xa0cids, est\xc3\xa0 codificada per un gen que t\xc3\xa9 quatre exons i cinc introns. Un p\xc3\xa8ptid senyal de 24 amino\xc3\xa0cids \xc3\xa9s present en l'extrem N-terminal de la prote\xc3\xafna precursora._NEWLINE_Les proves semblen donar suport a la conclusi\xc3\xb3 que la proencefalina trobada al c\xc3\xb2rtex adrenal bov\xc3\xad \xc3\xa9s la mateixa que l'existent al cervell._NEWLINE_El processament d'aquest precursor d'encefalines al cervell sembla ser m\xc3\xa9s complet, ja que el principal producte dels trencaments s\xc3\xb3n encefalines lliures. Mentre que a la medul\xc2\xb7la adrenal principalment hi ha p\xc3\xa8ptids d'alt nivell molecular que contenen diverses encefalines.\n_START_SECTION_\nMet-encefalina\n_START_PARAGRAPH_\nLa met-encefalina \xc3\xa9s un pentap\xc3\xa8ptid opioide endogen que es troba en moltes parts del cos dels animals i del cos hum\xc3\xa0 actuant com a neurotransmissor._NEWLINE_Una de les seves localitzacions m\xc3\xa9s importants \xc3\xa9s el segment II de la banya dorsal de la medul\xc2\xb7la espinal, tot i que tamb\xc3\xa9 \xc3\xa9s present al sistema nervi\xc3\xb3s central.\n_START_SECTION_\nLeu-encefalina\n_START_PARAGRAPH_\nLa leu-encefalina \xc3\xa9s tamb\xc3\xa9 un pentap\xc3\xa8ptid opioide endogen i es troba en el cervell de molts animals, inclosos els humans. _NEWLINE_Una de les funcions principals, sin\xc3\xb3 la m\xc3\xa9s important, de la leu-encefalina \xc3\xa9s que produeix efectes farmacol\xc3\xb2gics als receptors d'opioides mu i delta, mostrant m\xc3\xa9s afinitat pel receptor delta. Tamb\xc3\xa9 s'ha observat que mostra poc o nul efecte sobre els receptors kappa."